ନୀରବ ମୋଦୀଙ୍କୁ ଶୀଘ୍ର ଭାରତ ଅଣାଯିବ ! ଲଣ୍ଡନରେ ଆରମ୍ଭ ହେଲା ପ୍ରତ୍ୟର୍ପଣ ଉପରେ ଶୁଣାଣି - Prameya News7\nନୀରବ ମୋଦୀଙ୍କୁ ଶୀଘ୍ର ଭାରତ ଅଣାଯିବ ! ଲଣ୍ଡନରେ ଆରମ୍ଭ ହେଲା ପ୍ରତ୍ୟର୍ପଣ ଉପରେ ଶୁଣାଣି\nନୂଆଦିଲ୍ଲୀ ୧୧।୦୫ଃ ପ୍ରାୟ ୧୩୦୦୦ କୋଟି ଟଙ୍କାର ବ୍ୟାଙ୍କ ଘୋଟାଲାର ଦୋଷୀ ତଥା ପଳାତକ ହୀରା ବ୍ୟବସାୟୀ ନୀରବ ମୋଦୀଙ୍କ ପ୍ରତ୍ୟର୍ପଣ ଉପରେ ସୋମବାରଠୁ ଆଗାମୀ ପାଞ୍ଚ ଦିନ ପର୍ଯ୍ୟନ୍ତ ଲଣ୍ଡନର ଓ୍ବେଷ୍ଟମିନିଷ୍ଟ ମାଜିଷ୍ଟ୍ରେଟ୍ କୋର୍ଟରେ ଶୁଣାଣି ହେବ। କୋର୍ଟ ପକ୍ଷରୁ କେନ୍ଦ୍ରୀୟ ଯାଞ୍ଚ ବ୍ୟୁରୋ(CBI) ଓ ପ୍ରବର୍ତ୍ତନ ନିର୍ଦ୍ଦେଶାଳୟ ଇଡି(ED)ର ଅଭିଯୋଗ ଉପରେ ଶୁଣାଣି ହେବ। ନୀରବ ମୋଦୀ ଲଣ୍ଡନର ଓ୍ବେଣ୍ଡସବର୍ଥ ଜେଲ୍ରୁ ଭିଡିଓ କନଫରେନ୍ସିଂ ଜରିଆରେ କୋର୍ଟରେ ହାଜର ହୋଇପାରେ। କରୋନା ଭାଇରସ୍ ମହାମାରୀ କାରଣରୁ ବ୍ରିଟେନ୍ରେ ମଧ୍ୟ ଲକ୍ଡାଉନ୍ ଲାଗୁ ହୋଇଛି।\nସିବିଆଇ ଓ ଇଡିର ଅଧିକାରୀଙ୍କ ଏକ ଦଳ କ୍ରାଉନ୍ ପ୍ରସିକ୍ୟୁସନ ସର୍ଭିସ(CPS) ସହ କ୍ରମାଗତ ଯୋଗାଯୋଗରେ ଅଛନ୍ତି। ସିପିଏସ ପକ୍ଷରୁ ଲଣ୍ଡନ କୋର୍ଟରେ ଭାରତର ପ୍ରତିନିଧିତ୍ବ କରାଯାଉଛି। କାର ବିମାନ ସେବା ବନ୍ଦ ଥିବା କାରଣରୁ ଶୁଣାଣି ପାଇଁ ଭାରତୀୟ ଅଧିକାରୀ ଲଣ୍ଡନ ପହଞ୍ଚିବାରେ ଅସମର୍ଥ ହୋଇଛନ୍ତି।\nକ୍ରାଉନ୍ ପ୍ରୋସିକ୍ୟୁସନ ସର୍ଭିସ୍ ଜରିଆରେ ଭାରତୀୟ ଏଜେନ୍ସି ନୀରବ ମୋଦୀ ବିରୋଧରେ ଅତିରିକ୍ତ ଅଭିଯୋଗ ଫର୍ଦ୍ଦ ଦାଖଲ କରିବା ଉପରେ ଜୋର ଦେଇଛନ୍ତି। ଏହି ଅତିରିକ୍ତ ଅଭିଯୋଗରେ ସାକ୍ଷୀଙ୍କୁ ଭୟଭୀତ କରାଇବା ଓ ପ୍ରମାଣ ନଷ୍ଟ କରିବା ଆଦି ସାମିଲ।\nଭାରତୀୟ ଏଜେନ୍ସିଙ୍କ ଅଭିଯୋଗ ଅନୁଯାୟୀ ନୀରବ ମୋଦୀର ଇସାରାରେ ତାର ସହଯୋଗୀଙ୍କ ମୋବାଇଲ ଫୋନ ନଷ୍ଟ କରାଯାଇଛି। ଏହା ସହିତ ନୀରବ ମୋଦୀ ଜଣେ ସାକ୍ଷୀଙ୍କୁ ତା ବିରୋଧରେ ବୟାନ ଦେଲେ ଜୀବନରୁ ମାରି ଦେବାକୁକ ଧମକ ଦେଇଥିଲା।\nନୀରବ ମୋଦୀର ଜାମିନ ଯାଚିକା ଲଣ୍ଡନ କୋର୍ଟରେ ପୂର୍ବରୁ ୫ ଥର ଖାରଜ ହୋଇ ସାରିଛି। ଭାରତୀୟ ଏଜେନ୍ସି ଆଶା ରଖିଛନ୍ତି, ମୋଦୀ ବିରୋଧରେ ବଳିଷ୍ଠ ପ୍ରମାଣ ଥିବା କାରଣରୁ ତାକୁ ଭାରତ ପ୍ରତ୍ୟର୍ପଣ କରାଯିବ।
